Кавказым и цIыху цIэрыIуэхэр
Дунейпсо Артийскэ комитетым и вице-президент, Урысейм и Арткомитетым и къудамэу Кавказ Ищхъэрэм щыIэм и унафэщI Бетыгъуэн Iэуес игъэхьэзыр «Знаменитые люди Кавказа» тхылъ-хэм я къыкIэлъыкIуэр иджыблагъэ «Тетраграф» ООО-м дунейм къыщытехьащ. БжыгъэкIэ 1200-рэ хъууэ къыдэкIа тхылъым зи IуэхущIафэрэ зэфIэкIкIэ щапхъэ цIыхухэм я сурэтхэр итщ, я гъащIэ гъуэгуанэр гупсэхуу къызэщIекъуэ.
Тхылъым щызэхуэхьэсащ къэрал, жылагъуэ, политикэ Iуэху-зехьэхэм, щэнхабзэм, гъуазджэм, щIэныгъэм, узыншагъэр хъумэным, спортым я лэжьакIуэ цIэрыIуэхэм ятеухуа тхыгъэхэр. Абыхэм я ехъулIэныгъэр къызыхэкIа лъэпкъхэм я щхьэр лъагэу езыгъэлъагъужщ, Кавказ Ищхъэрэ псом и пщIэр зыIэтщ. ХузэфIэкI ищIэу, гъащIэр иригъэфIэкIуэну пылъу, къыдалъхуахэмрэ къызыхэкIамрэ яфI зыхэлъ къилъыхъуэу псэу цIыхум пщIэ къелэжь. Арагъэнщ Бетыгъуэным мыпхуэдэ тхылъ щIыным зыщIрипщытари.
«ЦIыхугъэ» псалъэм къызэщIиубыдэ псори и лъабжьэу жыпIэкIэ ущыуэнукъым мы лэжьыгъэм. Зы Iэнэм пэрыс зэныбжьэгъу гупышхуэ хуэдэ, зым и ехъулIэныгъэм адрейм и текIуэныгъэр щIожьыуэ, ахэр лъэпкъ зэмылIэужьыгъуэхэм къызэрыхэкIам Iуэхур нэхъ игъэлъапIэ фIэкIа, зыкIи лъэпощхьэпо мыхъуу…
Тхылъым дызыщрихьэлIэ тхыгъэхэм ящыщщ Къэбэрдей-Балъкъэрым щыпсэухэу, щылажьэхэу «Тэрчналмэс» ОАО-м и унафэщI, УФ-м щIыхь зиIэ и метролог Хьэжу Владимир, Гуманитар къэхутэныгъэхэмкIэ Къэбэрдей-Балъкъэр институтым и лэжьакIуэ, филологие щIэныгъэхэм я доктор БищIо Борис, КъБКъУ-м декоративно-прикладной гъуазджэхэмкIэ и факультетым и декан, гъуазджэм и доктор, профессор Мэлбахъуэ Борис, Шэрэдж район администрацэм и Iэтащхьэ Темиржанов Махъты, композитор цIэрыIуэ, КъБР-м гъуазджэхэмкIэ щIыхь зиIэ и лэжьакIуэ Жырыкъ Заур, «Кабардика» къэрал академическэ ансамблым и художественнэ унафэщI Атэбий Игорь, КъБР-м щIыхь зиIэ и артист Зеущэ Iэуес, альпинист цIэрыIуэ, Эверест бгым дэкIа Мэз Каринэ, Урысейм спортымкIэ щIыхь зиIэ и мастер, 2012 гъэм екIуэкIа Олимп джэгухэм жэз медалыр къыщызыхьа Махуэ Билал сымэ ятеухуахэр. Апхуэдэхэщ Къэрэшей-Шэрджэс Республикэм и Правительствэм и УнафэщIу щыта Уэзы Анатолэ, а республикэм щIыхь зиIэ и дохутыр Тэтэрщауэ Мухьэрбий, художник-модельер, Урысейм и СурэтыщIхэм я зэгухьэныгъэми Художникхэм я дунейпсо федерацэу ЮНЕСКО-м къызэригъэпэщами хэт Тут Мамэтбий, журналист, усакIуэ Байрамуковэ ФатIимэ (КъШР), щIэныгъэлI, журналист, жылагъуэ лэжьакIуэ Къуиикъуэ Асфар, тхакIуэ, усакIуэ, урыс-адыгэ зэпыщIэныгъэхэм гуапэу тетхыхьа Немченкэ Гарий, «Налмэс» къэфакIуэ гупым и художественнэ унафэщIу щыта, Адыгэ Республикэм щэнхабзэмкIэ и министр Къул Мухьэмэд (АР) сымэ яхухэха напэкIуэцIхэр.
Абхъаз, Дагъыстэн, Ингуш, Осетие Ищхъэрэ-Алание, Шэшэн, Осетие Ипщэ республикэхэр зэрыгушхуэ цIыху пажэхэми я очеркхэм къулей ещI лэжьыгъэр.
ИСТЭПАН Залинэ.
